বাঁকুড়ার মুকুটমনিপুরে প্রশাসনিক বৈঠকের পরে মুখ্যমন্ত্রী মমতা বন্দ্যোপাধ্যায় আরও একবার মোদী সরকারের বিরুদ্ধে তাঁর ক্ষোভ উগরে দিলেন। নোটবাতিল নিয়ে সরকারের সিদ্ধান্তের পরে দেশের কোটি কোটি লোক বেকার হয়ে গিয়েছে বলে দাবি করেন তিনি। মমতার অভিযোগ, শ্রমিক, নির্মাণ শিল্পের সঙ্গে যুক্ত মজদুর, কৃষকরা কাজ হারাচ্ছেন। কোথাও টাকা নেই। 
তিনি বলেন, টাকার অভাবে ১০০ দিনের কাজের মজুরি দেওয়া যাচ্ছে না। তাঁর অভিযোগ, ‘কেন্দ্র তো বলেছিল, সপ্তাহে ২৪ হাজার টাকা করে ব্যাঙ্ক থেকে তোলা যাবে। ১০০ দিনের কাজের মজুরি দিনে ১৭৬ টাকা। মাসে কোনও একজনের মোট মজুরি ৬০০০ টাকার বেশি হতে পারে না। তবু তাঁরা ব্যাঙ্ক থেকে টাকা তুলতে পারছেন না কেন?’
মমতার অভিযোগ, ‘কেন্দ্র যা ঘোষণা করছে, তা কেমন ভাবে লাগু হচ্ছে তার উপর নজর রাখছে না।’
এই প্রসঙ্গেই মুখ্যমন্ত্রী বলেন, ‘আমরা ব্যাঙ্কের প্রতিনিধিদের বৈঠকে ডেকেছিলাম। সেখানে ইউবিআই-এর প্রতিনিধিও ছিলেন। তাঁরা বললেন যে, তাঁদের পাওয়ার কথা ছিল ৬৪০ কোটি টাকা। তাঁরা পেয়েছেন মাত্র ৫০৪ কোটি টাকা। ব্যাঙ্কে টাকাই আসছে না। তা হলে কী করে তাঁরা টাকা দেবেন।’
নরেন্দ্র মোদীর ডিজিটাল লেনদেনের সিদ্ধান্তের সমালোচনা করে তিনি বলেন, দেশের ৯২ শতাংশ গ্রামেই তো ব্যাঙ্ক নেই।
এই সূত্রেই মমতা বলেন, আমরা তো নতুন ব্যাঙ্ক করার জন্য মাত্র ১ টাকাতে জমি দিচ্ছি। তবু কেন্দ্র ব্যাঙ্কের নতুন শাখা তৈরি করছে না।